
NORMES D’ÚS I FUNCIONAMENT DEL SERVEI «CÀPSULES DE TEMPS»

1. Objecte i finalitat del servei

«Càpsules de Temps» és un servei públic de cura puntual infantil que ofereix un espai lúdic, educatiu i de qualitat amb la finalitat de facilitar la conciliació de la vida personal, familiar i laboral i afavorir la corresponsabilitat en les tasques de cura.

El servei es presta en els equipaments que es determinin en cada moment, d’acord amb la disponibilitat de places, els recursos disponibles i les necessitats d’organització del servei.

El servei s’emmarca en les actuacions del Pla Corresponsables a Catalunya i es presta d’acord amb la normativa aplicable i amb les condicions establertes per l’Administració competent per al seu desplegament.

La prestació del servei incorporarà transversalment la perspectiva de gènere, la igualtat efectiva entre dones i homes i la corresponsabilitat en les tasques de cura.

La prestació del servei «Càpsules de Temps» és gratuïta per a les famílies usuàries.

2. Persones destinatàries

El servei s’adreça, amb caràcter general, a infants i adolescents de 0 a 16 anys, d’acord amb el marc d’actuació del Pla Corresponsables.

També podran ser destinatàries del servei les persones joves de 17 a 21 anys amb discapacitat o diversitat funcional, en els termes i amb les condicions d’atenció que estableixi la normativa aplicable.

3. Accés al servei i criteris de priorització

L’accés al servei es realitza prèvia sol·licitud de la família interessada i està subjecte a la disponibilitat de places.

Quan el nombre de sol·licituds sigui superior al nombre de places disponibles, l’accés es determinarà d’acord amb els criteris de priorització aplicables al servei en el marc del Pla Corresponsables.

En aquests casos, el nivell de renda de la unitat familiar de l’infant o adolescent constitueix un criteri preferent, d’acord amb els trams de renda i el sistema de verificació establerts pel Consell Comarcal.

Un cop aplicat el criteri preferent de renda, es prioritzarà l’accés, d’acord amb la normativa aplicable, de les persones o unitats familiars que es trobin en alguna de les situacions següents:

· Famílies monoparentals.

· Dones progenitores o tutores víctimes de violència masclista i els seus fills o filles.

· Infants amb discapacitat o diversitat funcional fins als 21 anys, en els termes previstos per la normativa aplicable.

· Progenitors, progenitores, tutors o tutores amb discapacitat que tinguin fills o filles menors de 16 anys.

· Progenitors, progenitores, tutors o tutores en situació de risc d’exclusió social i els seus fills o filles.

· Progenitors, progenitores, tutors o tutores sol·licitants d’asil internacional o amb estatut de persona refugiada i els seus fills o filles.

· Unitats familiars en què concorrin altres responsabilitats relacionades amb la cura de familiars o persones dependents.

· Dones progenitores o tutores ocupades en règim de treball autònom.

El Consell Comarcal podrà establir altres criteris de priorització, sempre que es respectin els criteris mínims establerts per la normativa aplicable i pel Pla Corresponsables.

Excepcionalment, quan la immediatesa de la necessitat de cura ho justifiqui degudament, es podrà prescindir del criteri preferent de renda, en els termes previstos per la normativa aplicable.

4. Sol·licitud i reserva de plaça

La sol·licitud d’ús del servei s’ha de realitzar mitjançant l’aplicació habilitada a aquest efecte.

No s’admetran sol·licituds efectuades per via telefònica.

Per poder fer ús del servei, cal aportar la documentació requerida i facilitar la informació necessària per valorar la sol·licitud i garantir la correcta prestació del servei.

La presentació de la sol·licitud no implica, per si mateixa, la reserva de plaça.

La reserva només es considerarà confirmada quan el servei comuniqui a la família l’acceptació de la sol·licitud, una vegada comprovada la disponibilitat de la franja horària sol·licitada.

Les sol·licituds s’han de realitzar amb una antelació mínima de 48 hores i màxima de dues setmanes respecte de la data prevista d’ús del servei.

Excepcionalment, es podran atendre sol·licituds fora d’aquests terminis quan hi hagi disponibilitat de places i les circumstàncies organitzatives ho permetin.

5. Modificacions i cancel·lacions

Les modificacions o cancel·lacions d’una reserva confirmada s’han de comunicar al servei per via telefònica i amb la màxima antelació possible.

La comunicació anticipada de les cancel·lacions permet oferir la plaça a altres famílies interessades i contribueix al bon aprofitament dels recursos públics.

En cas de no assistència sense comunicació prèvia ni causa justificada, el servei podrà limitar temporalment la possibilitat d’efectuar noves reserves, d’acord amb els criteris d’organització establerts pel servei.

Aquesta limitació no s’aplicarà quan la no assistència estigui justificada per una causa sobrevinguda o de força major, sempre que sigui comunicada al servei tan aviat com sigui possible.

En tot cas, qualsevol mesura derivada de l’incompliment de les normes d’ús haurà de respectar els principis de proporcionalitat, igualtat de tracte i no-discriminació.

6. Horaris i puntualitat

Les famílies han de respectar les franges horàries assignades.

Es demana puntualitat tant en l’entrada com en la recollida dels infants, atès que el compliment dels horaris és necessari per garantir el correcte funcionament del servei i la seguretat dels infants.

L’horari d’atenció a les famílies per part de la professional responsable serà de dilluns a divendres, de 15.00 a 16.00 h, prèvia concertació.

7. Entrada i recollida dels infants

La persona responsable de l’infant haurà de facilitar al servei la informació necessària per garantir-ne una adequada atenció durant l’estada.

La recollida de l’infant només podrà ser efectuada per la persona responsable o per una persona prèviament autoritzada.

En cas que la família vulgui autoritzar una altra persona per efectuar la recollida, haurà d’emplenar el corresponent document d’autorització facilitat pel servei.

La persona autoritzada podrà haver d’acreditar la seva identitat en el moment de la recollida.

8. Informació sobre les necessitats dels infants

Les famílies han d’informar el servei de qualsevol circumstància o necessitat específica de l’infant que sigui rellevant per garantir-ne la correcta atenció durant l’estada.

Aquesta informació podrà incloure, entre d’altres, necessitats relacionades amb l’alimentació, la higiene, l’autonomia, la mobilitat, la comunicació o altres aspectes que puguin incidir en la prestació adequada del servei.

9. Materials necessaris

Les famílies hauran de facilitar el material necessari i específic per a la cura de l’infant durant la seva estada al servei, d’acord amb les seves necessitats particulars.

Quan sigui necessari, aquest material podrà incloure:

· Bolquers.

· Roba de recanvi.

· Aliments o productes d’alimentació específics.

· Productes d’higiene.

· Altres materials necessaris per garantir una adequada atenció de l’infant.

10. Ús de dispositius electrònics

Durant l’estada al servei, els infants no podran utilitzar telèfons mòbils ni altres dispositius electrònics amb connexió a internet.

Excepcionalment, l’equip professional podrà autoritzar-ne l’ús quan ho consideri necessari o convenient per raons educatives, d’accessibilitat, de comunicació o per qualsevol altra circumstància justificada.

11. Suspensió o modificació del servei

El servei podrà suspendre temporalment o modificar la seva prestació per causes organitzatives, de seguretat, de força major, per circumstàncies sobrevingudes o per altres causes que impedeixin o dificultin la prestació ordinària del servei.

En aquests casos, s’informarà les famílies afectades tan aviat com sigui possible i, sempre que les circumstàncies ho permetin, amb l’antelació suficient per facilitar-ne l’organització.

12. Responsabilitats de les famílies

Les famílies són responsables de facilitar informació veraç, completa i actualitzada que sigui necessària per a la correcta prestació del servei.

Així mateix, es comprometen a comunicar qualsevol canvi rellevant en les dades facilitades, en les persones autoritzades per a la recollida o en les circumstàncies de l’infant que pugui afectar la seva atenció durant l’estada.

13. Declaració de veracitat

La persona sol·licitant declara que les dades i la informació facilitades per fer ús del servei «Càpsules de Temps» són certes, completes i actualitzades, i es compromet a comunicar al servei qualsevol modificació que pugui afectar la prestació adequada del servei o l’atenció de l’infant.

Aquesta declaració es formalitzarà mitjançant el sistema d’acceptació habilitat a la plataforma web del servei.

14. Informació sobre protecció de dades personals

Les dades seran tractades de conformitat amb el Reglament (UE) 2016/679, General de Protecció de Dades (RGPD) i amb la Llei orgànica 3/2018, de protecció de dades personals i garantia dels drets digitals (LOPDGDD).

Les dades personals facilitades seran tractades pel Consell Comarcal del Pla de l’Estany, com a responsable del tractament, amb la finalitat de gestionar les sol·licituds, les reserves i la participació en el servei «Càpsules de Temps», així com garantir-ne la correcta prestació i gestió administrativa.

La base jurídica del tractament serà el compliment d’una missió realitzada en interès públic o l’exercici de poders públics atribuïts al Consell Comarcal, d’acord amb la normativa aplicable.

Les dades es conservaran durant el temps necessari per a la gestió del servei i, posteriorment, durant els terminis de conservació legalment establerts.

Les dades personals no seran comunicades a tercers, excepte quan existeixi una obligació legal o sigui necessari per al compliment de les funcions atribuïdes al Consell Comarcal.

Les persones interessades poden exercir els drets reconeguts per la normativa de protecció de dades, en els termes legalment establerts, mitjançant els canals habilitats pel Consell Comarcal en la seva seu física o electrònica.

Així mateix podeu contactar amb el Delegat de Protecció de dades (DPD) per plantejar qualsevol qüestió relacionada amb el tractament de les seves dades personals a dpd@plaestamy.cat.
També poden presentar una reclamació davant de l’Autoritat Catalana de Protecció de Dades (APDCAT) si consideren que el tractament de les seves dades personals no s’ajusta a la normativa aplicable.
Acceptació de les normes

Abans de formalitzar la sol·licitud, la persona usuària haurà de declarar que ha llegit i accepta les normes d’ús i funcionament del servei «Càpsules de Temps», mitjançant el sistema d’acceptació habilitat a la plataforma web.

